Imtella' Diċembru 13, 2021 Rapport: Fiorella Pace Din hija ħarsa lejn l-istejjer ewlenin fil-faċċati tal-lum. THE TIMES THE TIMES b'ritratt ta' fdalijiet ta' farmhouse antika mijiet ta' snin fix-Xewkija Għawdex wara li l-Awtorita' tal-Ippjanar tat il-permess tagħha biex din titwaqqa' u minflokha tinbena blokka appartamenti. Rapport tat-Times jgħid li fi Brussell tneħħiet l-immunita' li kellu l-ex Kummissarju Ewropew John Dalli biex b'hekk se jinfetaħ il-każ kontrih li jmur lura għaxar snin u li allegatament rah implikat fi skandlu ta' korruzzjoni. L-akkużi kontra John dalli mistennija jitressqu fil-21 ta' Diċembru. Il-ġurnal bid-dettalji ta' stħarriġ tal-EY Malta li wera li ħafna konsumaturi Maltin huma komdi li jmorru f'bar jew ristorant, iżda iktar min-nofshom ma jħossuhomx komdi jivvjaġġaw fuq ajruplan. L-ORIZZONT L-ORIZZONT b'ritratt fil-paġna ta' quddiem tal-istatwa ta' San Nikola fis-Siġġiewi li għadha kemm ġiet restawrata. Rapport ieħor tal-Orizzont b'intervista ma' Jacob Cachia li ftit tal-jiem ilu rċieva l-Premju Soċjeta' Ġusta. Il-ġurnal jgħid li Jacob kellu biss 15-il sena meta tfaċċatlu l-infezzjoni f'moħħu li ħallietu b'diżabbilita'. Minkejja kollox, din ma waqqfitux milli jilħaq l-ambizzjoni tiegħu. THE MALTA INDEPENDENT THE MALTA INDEPENDENT b'ritratt fil-paġna ta' quddiem tas-sewwieq Olandiż tar-Red Bull, Max Verstappen jiċċelebra r-rebħa tiegħu bħala champion tal-Formula One wara li lbieraħ rebaħ l-aħħar tiġrija ta' dan l-istaġun. Rapport tal-Independent jgħid li l-Ministru tal-Ekonomija u l-Industrija Silvio Schembri ċaħad ir-rapport tal-Awditur Ġenerali fuq diskrepanzi u tardjar li nstabu fl-audit tal-għoti tal-ewwel round ta' vouchers tal-Covid 19. Ir-rapport tal-Awditur Ġenerali ikkonkluda li l-pagamenti sa nofs April ammontaw għal kważi 40 miljun ewro, ekwivalenti għal żewġ miljun voucher. Rapport ieħor tal-Independent jgħid li l-Ministru tas-Saħħa Chris Fearne wissa li l-varjant tal-Covid 19, Omicron, flimkien mal-influwenza staġjonali jistgħu jikkawżaw ammont qawwi ta' mard. IN-NAZZJON IN-NAZZJON b'rapport li jikkwota messaġġ tal-Kap tal-Partit Nazzjonalista Bernard Grech lbieraħ li qal li l-Prim Ministru Robert Abela għandu jneħħi lil-Ministru Justyne Caruana b'mod immedjat wara li l-Kummissarju għall-Istandards sabha ħatja li kisret il-kodiċi fl-għoti ta' kuntratt ta' 5,900 ewro fix-xahar lil dak li hu sejjaħ il-ħabib intimu tagħha, Daniel Bogdanovic. Rapport ieħor tan-Nazzjon jikkwota lill-President Emeritu Marie Louise Coleiro Preca b'appell lill-Gvern biex jagħti każ l-emendi li qed iressqu t-53 organizzazzjoni dwar il-liġi tal-cannabis. Qalety li rridu nassiguraw li dak li qed nagħmlu llum b'din il-liġi tal-cannabis ma jħallsux għalih it-tfal.